TLAČOVÁ SPRÁVA 
                     (5. marec 2010)

Svetová premiéra filmu 
Vtáčkovia, siroty a blázni v digitálnej kópii 

Film Juraja Jakubiska Vtáčkovia, siroty a blázni z roku 1969 bude mať svetovú premiéru. Na utorok 9. marca 2010 o 19.00 hod. je v pražskom kine Evald naplánované jeho prvé uvedenie z digitálnej kópie. Slávnostnej projekcie sa zúčastní kameraman filmu Igor Luther. 

Snímka Vtáčkovia, siroty a blázni sa od polovice januára premieta v Českej republike v 35 mm kópii ako jeden z titulov nekomerčnej putovnej prehliadky Projekt 100 – 2010. Marcovou projekciou z digitálnej kópie získa v histórii tejto prehliadky renomované prvenstvo. Diváci budú môcť film vidieť v zreštaurovanej verzii, ktorú pod dohľadom kameramana filmu Igora Luthera zabezpečil Slovenský filmový ústav (SFÚ). Ten sa ako národná pamäťová inštitúcia v oblasti kinematografie a audiovízie venuje digitalizovaniu filmov systematicky a dlhodobo v projekte Systematická obnova audiovizuálneho kultúrneho dedičstva a jeho sprístupňovanie. 

„V súčasnej dobe sme svedkami pomerne razantného nástupu nových digitálnych technológií a využívania nových distribučných kanálov audiovizuálnych diel. SFÚ je pripravený na výrobu digitálnych nosičov pre digitálne kiná. Vo svojich depozitoch má videokazety vo vysokom rozlíšení v norme HDTV pre televízne stanice, ktoré môžu byť použité aj pre výrobu Blu-ray nosičov alebo iných rozlíšení pre web rozhranie. V súčasnosti testujeme napríklad prezeranie filmov prostredníctvom mobilných telefónov,“ hovorí o digitalizácii v SFÚ Ing. Peter Csordás, riaditeľ Národného filmového archívu SFÚ. Dopĺňa, že Slovenský filmový ústav „týmto spôsobom už zreštauroval 21 celovečerných, 18 dokumentárnych a 15 animovaných filmov. Všetky prešli kompletným reťazcom, ktorý tvoria skenovanie v 2K, digitálna retuš nečistôt, digitálna retuš farebných korekcií, výroba digitálneho mastru a následne výroba derivátov v nižších rozlíšeniach.“ Jakubiskov film Vtáčkovia, siroty a blázni je prvým digitalizovaným filmom, ktorý SFÚ uvádza do kín. 

Film Vtáčkovia, siroty a blázni je podobenstvom o slobode vo svete násilia, cynizmu a beznádeje. V Projekte 100 – 2010 v Českej republike sa bude premietať do konca mája. „Jeho uvedenie v 2K digitálnej kópii je ďalším podnetom pre kiná, aby rozšírili svoju ponuku filmov mimo 3D predstavení, a pre filmové kluby, aby zaradili do svojho programu klasické tituly v tomto formáte. Dúfam, že v dohľadnej dobe sa tento čin stane inšpiráciou pre ostatných distribútorov a archívy, aby do filmových klubov ponúkli ďalšie významné tituly bohatej československej histórie v reštaurovanej podobe,“ hovorí o zaradení projekcií filmu Vtáčkovia, siroty a blázni v digitálnej kópii do Projektu 100 Pavel Bednařík, umelecký riaditeľ Asociácie českých filmových klubov (AČFK). Dodáva, že „AČFK ako organizátor Projektu 100 sa bude snažiť v tomto trende pokračovať aj v budúcich ročníkoch“. 

Vstup na svetovú premiéru filmu Vtáčkovia, siroty a blázni v digitálnej kópii je zdarma. Viac o filme nájdete na www.sfd.sfu.sk a viac o prehliadke 16. Projekt 100 v Českej republike nájdete na www.projekt100.cz. 

kontakt: Simona Nôtová, tlačová tajomníčka SFÚ, tel.: +421 2 57 10 15 25, fax: +421 2 52 73 32 14, simona.notova@sfu.sk